
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr. 20/2005 pentru modificarea Ordonanţei de urgenţă a Guvernului nr. 195/2001 privind asigurarea unor fonduri pentru finanţarea construcţiei de locuinţe pentru tineret şi săli de sport, cu care comisia noastră a fost sesizată în fond cu adresa Biroului Permanent nr.  PLX.126 din 11 aprilie 2005.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind aprobarea 

Ordonanţei de urgenţă a Guvernului nr. 20/2005 

pentru modificarea Ordonanţei de urgenţă a 

Guvernului nr. 195/2001 privind asigurarea unor 

fonduri pentru finanţarea construcţiei de locuinţe 

pentru tineret şi săli de sport
Cu adresa nr. PLX.126 din 11 aprilie 2005, Biroul Permanent, conform art.89 şi 108 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr. 20/2005 pentru modificarea Ordonanţei de urgenţă a Guvernului nr. 195/2001 privind asigurarea unor fonduri pentru finanţarea construcţiei de locuinţe pentru tineret şi săli de sport.
La întocmirea raportului s-au avut în vedere avizele Consiliului Legislativ, Comisiei juridice, de disciplină şi imunităţi, Comisiei pentru politică economică, reformă şi privatizare, Comisiei pentru industrii şi servicii şi Comisiei pentru învăţământ, ştiinţă, tineret şi sport.
Prezentul proiect de Lege are ca obiect de reglementare modificarea în regim de urgenţă a prevederilor în vigoare privind repartizarea pe destinaţii şi în anumite cuantumuri a profitului contabil rămas după deducerea impozitului pe profit, începând cu exerciţiul financiar al anului 2004, la Compania Naţională „Loteria Română” – S.A.

De altfel, Compania Naţională „Loteria Naţională” – S.A. este singurul operator de jocuri de noroc ce desfăşoară activitate de interes public naţional în scopul realizării cadrului organizat pentru desfăşurarea de jocuri de noroc admise de lege, care a contribuit şi până în prezent cu fonduri la finanţarea unor importante domenii sociale fiind în acelaşi timp şi un important susţinător al sportului românesc.

Astfel, minim 60% din profitul net al acestei companii va fi alocat pentru finanţarea construcţiei de locuinţe pentru tineret şi săli de sport precum şi pentru Arena Sportivă Polivalentă. În acest scop, Guvernul României, va aproba prin hotărâre a Guvernului precizări privind modalităţile de alocare a sumelor respective.
Odată cu intrarea României în Uniunea Europeană se impune ca şi în domeniul sportului să se acorde atenţia necesară pentru alinierea la standardele europene aşa încât printre măsurile ce se iau un loc aparte ocupându-l realizarea unei Arene Sportive Polivalente la standardele internaţionale.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor: din partea Ministerului Finanţelor Publice doamna Ianda Elena – director general adjunct, iar din partea Ministerului Justiţiei domnul secretar de stat Mihai Eftimescu şi doamna consilier juridic Dalia Olteanu.
La lucrările comisiei au participat  22  deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 7 aprilie 2005.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege privind aprobarea Ordonanţei de urgenţă a Guvernului nr. 20/2005 pentru modificarea Ordonanţei de urgenţă a Guvernului nr. 195/2001 privind asigurarea unor fonduri pentru finanţarea construcţiei de locuinţe pentru tineret şi săli de sport, în şedinţa din data de 19.04.2005, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Consilier parlamentar,
             Bărdiţă Mariana

1
1

